**Melodia iubirii**

*Caprar Florin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În vechea casă părăsită,

Pe-o stradă rece, desfundată,

O melodie nesfârșită,

Din viața bună de-altădată,

A unui pian uitat de vreme,

Cu-mbătrânitele lui clape,

Cu tonuri dulci vrea să mă cheme

Trăgându-mă tot mai aproape.

Mă simt atras pe-acorduri clare

Într-o mirifică odaie,

Unde-ntr-un colț, un oarecare

Băiat, cu pletele bălaie,

Atinge-ușor, clapă cu clapă,

Purtând pe unda unui vis

Iubiri, ce n-au putut să-ncapă

În sufletu-i demult închis.

Căci a iubit în disperare

O dulce fată bălăioară,

Cu câțiva anișori mai mare

Ce sta pe-aceeași ulicioară.

Și-a împărțit chiar inimioara

În mii de-acorduri fermecate,

Și-a dăruit-o primăvara

Acelei fete minunate.

Și florile înmiresmate

Cântau în ritmurile calde,

Când vara-n raze-nflăcărate

Iubirea lor ar vrea s-o scalde.

Iar sufletul și-a rupt în două

În armonia infinită,

Când toamna-n stropii reci de rouă

Îl încălzea a lui iubită.

Dar iarna grea, necruțătoare,

Stingea a vieții ei sclipire

Și-odată cu a ei plecare

A înghețat a lor iubire.

Sta singur trist în odăiță,

Nici focu-n sobă nu cânta,

A ruginit și-a lui portiță,

Doar inima-i se avânta

În melodia neuitării.

Și luni în șir, și ani la rând,

Mereu în pragul înserării

Zburau acorduri calde-n vânt.

Azi, peste ani, ca un ecou,

În vechea casă părăsită

Se-aude același cânt din nou:

O melodie... nesfârșită.

Căprar Florin